Sacrosancte ecclesie Sancti Vincentii martiris, que est constructa infra ambitum meniorum Matisconensium, cui domnus Walterius venerabilis presul preesse videtur. Ego Ermengardis femina, considerans scelerum meorum enormitatem, ut pius Dominus predicti martiris interventu placatus animam meam a penis inferni eripiat et eterne beatitudinis munere donet, concedo quasdam res juris mei sitas in pago Matisconensi, in agro Idgiacensi, in villa Verchisoto. Sunt autem he res mansi cum domibus, vineis, campis, pratis, silvis, aquis aquarumque decursibus, et molendino uno quod est ad villam que dicitur Septem Molinis, et precipue silve; que omnia senior meus Uduldricus dudum contulit et scriptum michi fecit ut cuicumque dare vellem hoc predium, in mea esset potestate. Itaque, pro illius anime remedio necnon filii mei Uduldrici, has res predictas Sancto Vincentio tribuo cum omnibus rebus ad hoc predium pertinentibus, ut ab hodierno die rectores Sancti Vincentii teneant et possideant, et quicquid sibi libuerit in Dei servitio faciant, nullamque calumniam patiantur ab heredibus senioris mei vel a meis. Si quis autem testamentum hoc calumniare presumpserit non valeat, sed ad nichilum molicio ejus redigatur, et ipse in hac vita positus omnibus subjaceat maledictionibus.